Με τις «ευλογίες» της κυβέρνησης Μητσοτάκη οι τράπεζες ετοιμάζουν 25.000 πλειστηριασμούς για το 2020 και χιλιάδες εξώσεις υπερχρεωμένων λαϊκών οικογενειών

Σε ένα κρεσέντο άκρατου νεοφιλελευθερισμού που αποτυπώνει όμως τους σχεδιασμούς κυβέρνησης και τραπεζιτών για μαζικούς πλειστηριασμούς λαϊκών κατοικιών επιδόθηκε ο υπουργός Ανάπτυξης, Άδωνις Γεωργιάδης.

Ο αντιπρόεδρος της ΝΔ σε μια κυνική αγόρευση σε ημερίδα του Επαγγελματικού Επιμελητηρίου, ανέφερε ότι αποτελεί «ζημία» για την οικονομία να υπάρχει πλήρης προστασία της πρώτης κατοικίας!!!

Ο υπουργός της κυβέρνησης Μητσοτάκη φυσικά δεν εκφράζει μόνο τις προσωπικές απόψεις του. Από την 1η Μαΐου 2020 μπαίνει οριστικό τέλος σε οποιαδήποτε πλαίσιο προστασίας της πρώτης κατοικίας. Η κυβέρνηση της ΝΔ σε συμφωνία με τους δανειστές και στηρίζοντας πλήρως τις απαιτήσεις των τραπεζιτών θα εφαρμόσει νέο πτωχευτικό δίκαιο.

Από την 1 Μαΐου θα επιβληθεί πλήρης απελευθέρωση των πλειστηριασμών, χωρίς κανένα κοινωνικό, εισοδηματικό ή περιουσιακό κριτήριο προστασίας. Η κατάργηση κάθε περιορισμού στους πλειστηριασμούς ακινήτων θα ισχύει καθολικά για όλους τους οφειλέτες, ακόμη και αν πρόκειται για την πρώτη κατοικία του οφειλέτη, ανεξαρτήτως εμβαδού και χωρίς φυσικά να λαμβάνεται υπόψη αν πρόκειται για δανειολήπτες με χαμηλά εισοδήματα.

Χιλιάδες νοικοκυριά θα βρεθούν αντιμέτωπα με κατασχέσεις και εξώσεις. Χιλιάδες άνθρωποι θα βρεθούν στο δρόμο. Ήδη οι τέσσερις συστημικές τράπεζες έχουν προγραμματίσει 25.000 πλειστηριασμούς για το 2020!!!

Βέβαια για τον Άδωνι Γεωργιάδη και την κυβέρνηση της ΝΔ η …προστασία της πρώτης κατοικίας είναι ζημιογόνα για την οικονομία! Άστεγοι λοιπόν όσοι χρωστούν στους τραπεζίτες δάνεια με ληστρικά επιτόκια για να πάρει …«μπροστά» η οικονομία και να έρθει η ανάπτυξη. Αυτή είναι η πολιτική τους. Σκληρή και απάνθρωπη. Ευθυγραμμισμένη πλήρως με τους νόμους της καπιταλιστικής αγοράς και τα συμφέροντα τραπεζιτών και μετόχων…

(Επισκέψεις: 9.557 φορές, όπου 1 ημερήσιες)